Skúli K. Skúlason , framkvæmdastjóri sölusviðs BL , er í ítarlegu viðtali við Bíla , fylgirit Viðskiptablaðsins , sem kom út síðasta fimmtudag . Þar segir hann meðal annars frá frá mörgu eftirminnilegu í störfum sínum og bílnum sem hann hafði lengi dreymt um að eignast . Þegar hann loksins fann draumabílinn , Chevrolet Camaro af árgerð 1968 , keypti hann bílinn af bandarískum bílasala og lét senda hann heim til Íslands . Spennan var í hámarki þegar Skúli fór að taka á móti bílnum ásamt syni sínum , en þegar gámurinn var opnaður kom ýmislegt í ljós . Olíupollur var undir bílnum , sjálfskiptingin lak og bíllinn var rafmagnslaus . Í kjölfarið flutti Skúli Camaro-inn austur í Fjallaland en þar hefur hann góða aðstöðu til að gera við bíla . „ Við tók 18 mánaða hörkuvinna við bílinn og ég tel að ég og aðrir sem að þessu komu höfum samtals eytt um 3.000 klukkustundum í bílinn . Þessi mikla vinna var ótrúlega skemmtileg þótt hún hafi verið gríðarlega tímafrek . Ég og Einar Skúli sonur minn höfum átt margar góðar stundir í skítagallanum undir bílnum og við að gera hann upp . Sigurður Helgi Óskarsson , sem hefur mikla reynslu af því að gera upp gamla bíla , kom reglulega í heimsókn í 18 mánuði og stjórnaði má segja verkinu . Tveir ungir bílamálarar sem vinna hjá okkur í BL , Smári Helgason og Reynir Örn Harðarson , máluðu bílinn og er óhætt að segja að málningin sé algjört listaverk . Bíllinn lítur út eins og nýr . Ég hef eytt mörgum milljónum í bílinn en ég sé ekki eftir því . Ég er búinn að setja í hann nýja fjögurra gíra skiptingu en hann var með einungis tveggja gíra skiptingu í upphafi , “ segir Skúli . Ekki hættur Camaro-inn er 330 hestöfl og læstur að aftan . Skúli segist ekki vera hættur . „ Ég ætla að setja í hann 400 hestafla LS 2 vél einhvern tímann og nútíma fjöðrun . Hann er gríðarlega skemmtilegur og raunar alger gullmoli . Það er gaman að taka „ burnout “ á honum , “ segir Skúli með prakkarasvip . Hann segist hafa gaman af áskorunum og skorist ekki undan ábyrgð ef hann tekur eitthvað að sér . „ Sumir segja að ég sé þrjóskur sem er líklega alveg rétt . Margir vinir mínir höfðu ekki mikla trú á að ég myndi klára þetta þegar þeir sáu bílinn sundurtættan á grillteini . En þetta hafðist með hjálp góðra manna . Einn góður vinur minn sagði einhvern tímann að Camaro-inn hefði verið heppinn að Skúli hafi keypt hann og var þá að vísa til þrjósku minnar . “ Skúli er í ítarlegu viðtali í Bílum , fylgiriti Viðskiptablaðsins , sem kom út síðasta fimmtudag . Áskrifendur geta nálgast pdf-útgáfu af blaðinu með því að smella á hlekkinn Tölublöð .